Mitropolia Clujului, Maramureșului și Sălajului Arhiepiscopia Vadului, Feleacului și Clujului Departamentul de Misiune și Cateheză

Crăciunul – sărbătoare a păcii

Material suport pentru catehezele dedicate perioadei Postului Nașterii Domnului

*Catehezele au fost alcătuite și rostite de Înaltpreasfințitul Arhiepiscop și Mitropolit Andrei în cadrul Programului catehetic „O seară cu Domnul Hristos și cu Preacurata Sa Maică” de la Catedrala Mitropolitană din Cluj-Napoca și culese de Pr. drd. Raul-Vasile Pap, coordonator al*

*Departamentului de Misiune și Cateheză*

Cluj-Napoca

2024

**1. Nașterea Domnului în Noul Testament[[1]](#footnote-1)**

Din punct de vedere liturgic, ne găsim într-o perioadă specială, este postul Nașterii Domnului nostru Iisus Hristos și, în această perioadă, preocupările noastre spirituale sunt mai multe. Pe lângă faptul că ne reținem de la mâncărurile de dulce, încercăm să participăm la slujbele Bisericii, încercăm să facem lectură duhovnicească, facem o bună spovedanie, și, dacă e cu putință, facem și acte de caritate. Toate se adună laolaltă și ne ajută ca, atunci când vom sfârși acest Post, din punct de vedere duhovnicesc să ne găsim într-o stare bună și să constatăm că am făcut un pas mai aproape de Dumnezeu.

Programul catehetic dedicat Postului Nașterii Domnului din anul acesta se intitulează *Crăciunul - sărbătoare a păcii*.

Ciclul de cateheze va debuta cu o meditație referitoare la Nașterea Domnului nostru Iisus Hristos în paginile Noului Testament. Autorii Noului Legământ subliniază importanța coborârii Fiului lui Dumnezeu pe pământ, pentru că Domnul Hristos, prin nașterea Sa, a despicat în două istoria universului.

În Evanghelia după Ioan citim: *Şi Cuvântul S-a făcut trup şi S-a sălăşluit între noi şi am văzut slava Lui, slavă ca a Unuia-Născut din Tatăl, plin de har şi de adevăr. (Ioan 1, 14)*. Acest verset scripturistic îl auzim citindu-se în ziua Paștilor, în cea mai mare sărbătoare creștină pentru că pentru noi este crucială Întruparea Domnului Iisus Hristos.

Sfântul Apostol Pavel, în mai multe locuri, subliniază importanța coborârii lui Dumnezeu pe pământ, Nașterea Domnului Hristos. De pildă, în lectura apostolică din ziua Praznicului Nașterii Domnului, citim în Epistola către Galateni: *Iar când a venit plinirea vremii, Dumnezeu a trimis pe Fiul Său, născut din femeie, născut sub Lege, Ca pe cei de sub Lege să-i răscumpere, ca să dobândim înfierea. Şi pentru că sunteţi fii, a trimis Dumnezeu pe Duhul Fiului Său în inimile noastre, care strigă: Avva, Părinte! Astfel dar, nu mai eşti rob, ci fiu; iar de eşti fiu, eşti şi moştenitor al lui Dumnezeu, prin Iisus Hristos. (Galateni 4, 4-7).* Ce veste mai bună decât aceasta că suntem moștenitori, împreună cu Domnul Hristos, ai Raiului. Același Apostol, în Epistola către Filipeni, văzând marea smerenie a Domnului, mărturisește: *Gândul acesta să fie în voi care era şi în Hristos Iisus, Care, Dumnezeu fiind în chip, n-a socotit o ştirbire a fi El întocmai cu Dumnezeu, Ci S-a deşertat pe Sine, chip de rob luând, făcându-Se asemenea oamenilor, şi la înfăţişare aflându-Se ca un om, S-a smerit pe Sine, ascultător făcându-Se până la moarte, şi încă moarte pe cruce. Pentru aceea, şi Dumnezeu L-a preaînălţat şi I-a dăruit Lui nume, care este mai presus de orice nume; Ca întru numele lui Iisus tot genunchiul să se plece, al celor cereşti şi al celor pământeşti şi al celor de dedesubt. Şi să mărturisească toată limba că Domn este Iisus Hristos, întru slava lui Dumnezeu-Tatăl. (Filipeni 2, 5-11).* Textul acesta ne arată chenoza, smerenia, micșorarea Domnului pentru noi păcătoșii.

Domnul Hristos a venit pe pământ și a schimbat soarta omenirii. Este o realitate pe care Biserica o propovăduiește mereu, dar mai ales acum în perioada pregătitoare slăvitului Praznic al Nașterii Domnului.

Sfântul Ioan Gură de Aur, meditând la venirea în lume a Fiului lui Dumnezeu, a zis: *Acela, pe care altădată patriarhii și profeții îl preziceau, iar drepții doreau să-L vadă, acelea s-au împlinit și au luat sfârșit astăzi. Dumnezeu S-a arătat pe pământ în trup și cu oamenii a petrecut. Să ne bucurăm, deci, și să ne veselim, iubiților, căci dacă Ioan, fiind în pântecele mamei când a intrat Maria la Elisabeta, a săltat, cu atât mai mult noi, trebuie să ne bucurăm și să săltăm când nu vedem pe Maria, ci pe Însuși Mântuitorul nostru născut și ne minunăm. Și să nu ne înspăimântăm de măreția Întrupării care depășește orice înțelegere; gândește-te ce mare lucru e să vezi soarele coborând din cer și alergând pe pământ și slobozind razele sale tuturor celor de aici și, dacă s-ar întâmpla aceasta, ca un astru ceresc să-i înspăimânte pe toți care îl văd, gândește-te și socotește acum, ce mare lucru este să vezi pe Soarele dreptății că sloboade din Trupul Lui razele Sale și luminează sufletele noastre.*

Această realitate a Întrupării Domnului Iisus Hristos o vestesc Sfintele Scripturi și cei mai mari teologi au meditat asupra ei, iar unii dintre ei au murit în temnița de la Aiud. Părintele Ilarion Felea a scris o carte intitulată *Religia iubirii* subliniind superioritatea religie creștine față de toate celelalte religii, precum și adevărul conform căruia Domnul creștinilor este Iisus Hristos, Mântuitorul nostru. Iată câteva fraze pe care le-a scris părintele Ilarion Felea: *Prin fața lui Iisus Hristos nu se poate trece cu indiferență. Cine este acest nume care abate cursul istoriei și schimbă soarta omenirii? Cine este acest personaj care atrage admirația și adorația unor ucenici care sunt gata să meargă pentru El până la moarte? Cine este acest Om a cărui operă înfruntă timpul și mileniile? Cine este Iisus Hristos? Sunt pline bibliotecile pământului de cărțile care s-au scris despre Iisus Hristos. De un veac și mai bine, însă, problema lui Iisus a stârnit atâtea discuții. A aprins atâtea controverse și a provocat atâtea scrieri încât este cu neputință a le înșira. Teologi și laici, bărbați de știință și de litere, publiciști și tot felul de învățați, filologi, istorici, medici, filozofi, artiști, clerici și politicieni, cu nemaiîntâlnită pasiune se avântă în discuții polemice și în scrieri savante despre Iisus Hristos, pe care o viață întreagă nu-ți ajunge să le poți consulta, cuprinși de un adevăr ca acesta, și pe unii intrigându-i. Au ciocănit oamenii în toate încheieturile bisericii, au cenzurat toate paginile Evangheliei și au lovit cu târnăcopul în toți stâlpii creștinismului ca să provoace spărturi. Însă, toate aceste încercări au fost zadarnice*.

Preocuparea noastră legată de sărbătoarea Nașterii Domnului nostru Iisus Hristos va continua și la următoarea întâlnire de la cateheza de duminică seara.

În încheiere, ne aducem aminte de cuvintele Sfântului Proclu, patriarhul Constantinopolului, care a meditat la acest slăvit eveniment din istoria mântuirii noastre prin lucrarea tainică a Maicii Domnului, evenimentul care despică în două istoria omenirii: *Feciorelnic praznic, astăzi, fraților! Cheamă limba spre laudă și sărbătoarea de față se face de mult folos pentru cei adunați și aceasta în chip foarte potrivit, căci are drept subiect curăția și lauda cea desăvârșită a întregului neam femeiesc și slava unei femei, în același timp, Fecioară și Maică, frumoasă împreunare. Că iată, pământul și marea slujesc de străji pentru Fecioara, marea deschide drum lin corăbiilor, iar pământul îndreaptă pașii celor ce umblă pe uscat fără de împiedicare. Să salte întreaga fire, fecioarele să fie slăvite și să dănțuiască oamenii toți, căci unde s-a înmulțit păcatul, acolo covârșește harul. Ne-a chemat pe toți Maria, vasul cel de mult preț și fără de întinăciune al fecioriei, Raiul cel cuvântător al celui de-al doilea Adam, Cel ce a lucrat unirea celor două firi, lauda legământului celui mântuitor, patul de nuntă unde Cuvântul s-a unit cu trupul, rugul cel aprins al firii omenești, pe care focul cel arzător al dumnezeirii nu l-a mistuit, cu adevărat, norul cel ușor care a purtat cu Trupul pe Cel ce poartă toate.* Amin

**2. Crăciunul – sărbătoare a păcii[[2]](#footnote-2)**

În cateheza anterioară am meditat la Nașterea Domnului nostru Iisus Hristos în paginile Noului Testament. Aminteam că autorii Noului Legământ subliniază importanța coborârii Fiului lui Dumnezeu pe pământ, pentru că Domnul Hristos, prin nașterea Sa, a despicat în două istoria universului.

În seara aceasta vom reflecta asupra unui aspect important pe care ne dorim să-l evidențiem, și anume: Crăciunul este o sărbătoare a păcii, a bucuriei, este sărbătoarea la care ne aducem aminte că *Raiul cel închis, azi iar s-a deschis*.

Omul căzut este războinic, într-o lume căzută războiul nu încetează, însă Domnul Hristos a venit tocmai pentru a aduce pacea absolută între oameni. Pe măsură ce oamenii se apropie de Iisus Hristos, devin buni, pașnici și iubitori și toate conflictele se sting.

În cartea Prorocului Isaia citim că Domnul Hristos, cel ce se naște în Betleemul Iudeei, este Domnul păcii: *Căci Prunc s-a născut nouă, un Fiu s-a dat nouă, a Cărui stăpânire e pe umărul Lui şi se cheamă numele Lui: Înger de mare sfat, Sfetnic minunat, Dumnezeu tare, biruitor, Domn al păcii, Părinte al veacului ce va să fie. Şi mare va fi stăpânirea Lui şi pacea Lui nu va avea hotar. Va împărăţi pe tronul şi peste împărăţia lui David, ca s-o întărească şi s-o întemeieze prin judecată şi prin dreptate, de acum şi până-n veac. Râvna Domnului Savaot va face aceasta. (Isaia 9, 5-6).* Așa zicea Isaia cu sute de ani înainte ca Domnul Hristos să se întrupeze. Iar, în aceeași carte a Prorocului Isaia, aflăm despre trăsăturile împărăției pe care Dumnezeu a întrupat-o prin Nașterea Fiului Său: *O Mlădiţă va ieşi din tulpina lui Iesei şi un Lăstar din rădăcinile lui va da. Şi Se va odihni peste El Duhul lui Dumnezeu, duhul înţelepciunii şi al înţelegerii, duhul sfatului şi al tăriei, duhul cunoştinţei şi al bunei-credinţe. Şi-L va umple pe El duhul temerii de Dumnezeu. Şi va judeca nu după înfăţişarea cea din afară şi nici nu va da hotărârea Sa după cele ce se zvonesc, Ci va judeca pe cei săraci întru dreptate şi după lege va mustra pe sărmanii din ţară. Pe cel aprig îl va bate cu toiagul gurii Lui şi cu suflarea buzelor Lui va omorî pe cel fără de lege. Dreptatea va fi ca o cingătoare pentru rărunchii Lui şi credincioşia ca un brâu pentru coapsele Lui. Atunci lupul va locui laolaltă cu mielul şi leopardul se va culca lângă căprioară; şi viţelul şi puiul de leu vor mânca împreună şi un copil îi va paşte. Juninca se va duce la păscut împreună cu ursoaica şi puii lor vor sălăşlui la un loc, iar leul ca şi boul va mânca paie; Pruncul de ţâţă se va juca lângă culcuşul viperei şi în vizuina şarpelui otrăvitor copilul abia înţărcat îşi va întinde mâna. Nu va fi nici o nenorocire şi nici un prăpăd în tot muntele Meu cel sfânt! Că tot pământul este plin de cunoştinţa şi de temerea de Dumnezeu, precum marea este umplută de ape! Şi în vremea aceea, Mlădiţa cea din rădăcina lui Iesei va fi ca un steag pentru popoare; pe Ea o vor căuta neamurile şi sălaşul Ei va fi plin de slavă. (Isaia 11, 1-10).* Sunt scrise și alte prorocii din care reiese că Domnul Hristos este un Domn al păcii. Crăciunul este sărbătoarea păcii.

Un alt text foarte cunoscut, care descrie Nașterea Domnului Hristos, este cel din Evanghelia după Luca: *Şi deodată s-a văzut, împreună cu îngerul, mulţime de oaste cerească, lăudând pe Dumnezeu şi zicând: Slavă întru cei de sus lui Dumnezeu şi pe pământ pace, între oameni bunăvoire! (Luca 2, 13-14).*

Prin Întruparea Domnului lumea este mântuită, raiul se redeschide, dar, în același timp, Domnul aduce pacea absolută pe care toți oamenii duhovnicești o doresc. Pe marginea acestei realități s-au scris eseuri frumoase, s-au transmis din generație în generație povestiri pioase pe care, în preajma clipelor de lumină când Dumnezeu se coboară pe pământ, creștinii buni le citesc.

A fost un profesor de Catehetică extraordinar la Sibiu, prin anii 1960-1970, până în 1980, Dumitru Călugăru care, în cartea lui de Catehetică, ne relatează o povestire care subliniază atmosfera de pace absolută pe care a adus-o Domnul Hristos atunci când S-a născut. Iată relatarea: *Era noapte geroasă. Un om porni prin întuneric să ceară foc de la cineva. Merse din casă în casă și bătu de la ușă la ușă. „Oameni buni”, zicea el, „logodnica mea a născut un copil și trebuie să fac focul ca să se-ncălzească ea și pruncul”. Dar era târziu și toți oamenii dormeau. Nimeni nu-i răspunse și se tot duse omul până când zări licărind un foc departe, departe. Se întrebă într-acolo și băgă de seamă că focul arde afară în câmp. O turmă de oi albe ca zăpăda erau culcate în jurul focului și un păstor bătrân ședea de pază lângă ele. Dacă se apropie omul de turmă, văzu trei câini mari care dormeau la picioarele păstorului. Toți trei se deșteptară o dată și săriră la el cu gurile ca și cum ar vrea să latre, dar nu se auzea nimica. Omul nostru vedea bine cum li se zburlise părul pe spinare și cum dinții rânjiți străluceau în lumina focului. Îndârjiți se aruncară asupra lui ca să-l sfâșie și omul simți cum unul îl apucă de picior, altul îl înhață de mână, iar al treilea i se aruncă în piept, dar fălcile și dinții lor nu avură nicio putere, iar omul nu simțea nimic. Atunci porni înainte să ia foc. Oile dormeau una lângă alta de nu puteai trece printre ele. Omul trecu peste ele și nici una nu se deșteptă și nici nu se mișcă din loc. Când omul era aproape de foc, păstorul își ridică privirea. Era un bătrân vrăjmaș și rău ca toată lumea. Când văzu că se apropie străinul, puse mâna pe obâtă lungă și ascuțită pe care o purta de obicei când umbla cu turma și azvârli cu ea din toate puterile în omul ce se apropia. Bâta se duse drept spre străin, dar când era să-l izbească, apucă la o parte și trecu zbârnâind pe lângă el, până departe pe coaste. Omul nu se sperie și se duse până lângă păstor și îi zise: „Prietene, fă bine și lasă-mă să iau puțin foc. Logodnica mea a născut un copilaș și trebuie să fac un foc ca să se-ncălzească ea și pruncul”. Păstorul era cât p-aici să zică „ba”, dar când se gândi că gurile se încleștaseră când voiră să-l muște, că oile nici una nu se mișcase când trecu peste ele, că bâta lui se dădu la o parte și nu-l lovi, îl cuprinse frica și nu îndrăzni să nu-l lase să ia foc. „Ia cât vrei”, zise el către străin. Dar lemnele de pe foc erau arse toate. Nu mai era nici un tăciune, numai o grămadă de jar, iar străinul nu avea o oală sau altceva ca să ia cărbuni aprinși. Dacă văzu păstorul lucrul acesta, zisese: „Ia cât vrei”. Și era tare vesel că omul nu putea să ia nici o scânteie de foc. Străinul însă se aplecă în jos, adună cu mâinile jar din vatră și-l puse în poala hainei și nu-și arse mâinile, nici nu-și arse haina, și porni așa cu jarul ca și cum ar fi luat nuci sau mere. Atunci ciobanul, care așa de vrăjmaș și de rău, văzând toate acestea, îl cuprinse mirarea și începu să se gândească: „Ce noapte poate fi aceasta, de nu pot mușca câinii, oile nu se sperie, bâta nu lovește și focul nu arde?”. Îl chemă pe străin și-l întrebă: „Ce noapte e asta? Care-i pricina de ți se supun toate?”. Atunci omul zise: „Nu pot să-ți spun așa ceva dacă tu însuți nu vezi”. Și, plecă cât mai în grabă ca să ducă focul să se încălzească logodnica și copilul. Atunci ciobanul se gândi că nu poate lăsa așa, să-i piară dinaintea ochilor până ce nu afla ce se înseamnă toate acestea. Se sculă și merse în ascuns după el până ce străinul ajunse acasă. Acolo văzu ciobanul că omul nu avea casă în care să locuiască, ci femeia și copilul stăteau într-o peșteră a cărei pereți erau de pietră rece și goală și se gândi că bietul copil trebuie să fie aproape mort de frig. Și cu toate că era un om cu inimă de piatră, acolo, în peșteră, i se făcu milă și vru să vină în ajutorul copilului cu ceva. Își luă cojocul de pe umăr, tăie din el o bucată bună, de unde i se păru lână mai moale și mai albă și o dăduse omului ca să culce copilașul în ea. Și îndată ce arătă că el poate fi milos și bun, i se deschiseră ochii și văzu ceea ce până atunci nu putea vedea și auzea. Vedea în jurul lui o horă de îngeri cu aripile de argint și fiecare înger ținea în mână câte o alăută și toți cântau cu glas mare, căci noaptea acestea se născuse Mântuitorul care va mântui lumea de păcate. Atunci înțelese păstorul că noaptea aceasta toate erau pline de fericire și nimeni nu voia să facă rău și, nu numai în jurul păstorului, ci peste tot locul erau îngeri, stăteau înăuntru în peșteră, pe stânci, unii zburau spre cer, alții către pământ și alții veneau în număr mare pe drum și, când ajungeau acolo, se opreau locului, se uitau la copil și se închinau. Era atâta fericire, atâta bucurie, atâtea cântece și jocuri. Toate acestea le văzu păstorul prin întunericul nopții când altădată pe o așa vreme nu-și vedea nici mâna și sufletul lui se umplu de căldură. Era fericit că i se deschiseră ochii și, căzând în genunchi, mulțumi lui Dumnezeu. Ceea ce a văzut păstorul în noaptea sfântă, am putea să vedem și noi dacă am fi vrednici să vedem că îngerii zboară cântând prin văzduh în fiecare noapte de Crăciun. Dar prin credința și dragostea noastră, trebuie să dobândim mai întâi astfel de ochi prin care să vedem mărirea lui Dumnezeu.* Amin

**3. Crăciunul – sărbătoare a darurilor[[3]](#footnote-3)**

Ne pregătim duhovnicește pentru marea sărbătoare a Crăciunului și cateheze noastre au acest specific, fiind legate de coborârea lui Dumnezeu pe pământ. În cateheza anterioară am văzut că Domnul Hristos întrupându-se, asumându-și firea noastră, făcându-Se Om, ca pe noi să ne facă dumnezei, El a adus pacea pe pământ. La Nașterea Lui, cetele cerești au cântat: *Slavă întru cei de sus lui Dumnezeu şi pe pământ pace, între oameni bunăvoire! (Luca 2, 14).* Mai mult, cu sute de ani înainte, prorocul Isaia prevestise că Împărăția pe care Domnul o întemeiază este Împărăția păcii.

În seara aceasta medităm la un alt aspect legat de Sărbătoarea Crăciunului. Vom afirma că sărbătoarea aceasta este una a darurilor. Darul cel mare pe care cerul ni-l face nouă este Însuși Domnul Iisus Hristos care a binevoit *să se nască și să crească, să ne mântuiască*. El este darul cel mare pe care nu-l putem prețui, dar, la rândul nostru, încercăm să răspundem darului cerului și, făcând un pas mai departe, ca și noi, unii altora, de Crăciun, să ne facem daruri.

Darul cel mare pentru noi este Persoana Domnului Hristos care se naște în peștera din Betleem. Modalitatea în care pământul răspunde cerului, aflăm din celebrările liturgice de la Crăciun. Condacul de la Utrenia Crăciunului, alcătuit de Sfântul Roman Melodului, zice: *Fecioara astăzi, pe Cel mai presus de fiinţă naşte şi pământul peştera Celui Neapropiat aduce. Îngerii cu păstorii slavoslovesc şi magii cu Steaua călătoresc. Că pentru noi s-a născut Prunc Tânăr, Dumnezeu, Cel mai înainte de veci.* Din altă stihiră de la Praznicul Nașterii Domnului aflăm lucrul următor: *Ce vom aduce Ție, Hristoase? Că Te-ai arătat pe pământ ca un om, pentru noi. Fiecare din făpturile cele zidite de Tine mulțumire aduc Ție: îngerii cântarea, cerurile steaua, magii darurile, păstorii minunea, pământul peștera, pustiul ieslea, iar noi pe Maica Fecioara. Dumnezeule, Cel ce ești mai înainte de veci, îndură-Te spre noi.* Noi o aducem ca dar Domnului Hristos, pe Maica Domnului, reprezentanta neamului omenesc, cea care l-a coborât în lume pe Fiul lui Dumnezeu pentru noi și pentru a noastră mântuire.

În Evanghelia de la Matei, ce se citește la Sărbătoarea Crăciunului, luăm act că din Orientul Îndepărtat au venit la ieslea Pruncului Mântuitor magii, reprezentanții lumii civilizate, și ei au adus darul lor: *Şi intrând în casă, au văzut pe Prunc împreună cu Maria, mama Lui, şi căzând la pământ, s-au închinat Lui; şi deschizând vistieriile lor, I-au adus Lui daruri: aur, tămâie şi smirnă. (Matei 2, 11).* Sufletul le spunea că trebuie să Îi aducă aur pentru că Hristos era regele regilor, i-au adus tămâie pentru că era Dumnezeu, i-au adus și smirnă pentru că era, în același timp, și om. Așa că, dacă ne motivăm, faptul că de Crăciun ne facem daruri unii altora, motivația supremă este aceasta: cerul ni-L face dar pe Domnul Iisus Hristos. Încercăm și noi să-I aducem daruri Fiului lui Dumnezeu.

O colindă sensibilă se preocupă de Maica Fecioara:

*Colo-n câmpul înverzit  
Mica floare-a răsărit;  
Maica Sfântă cum venea  
Mica floare mi-o vedea  
Și din gură-așa grăia:  
  
Vezi aici pe brațul meu  
Ți-L aduc pe Dumnezeu,  
Ți-L aduc pe Dumnezeu.  
  
Floricica-și închina  
Și miresme aducea,  
Și miresme aducea.  
   
Și cu mica floricea  
Îi aduc inima mea,  
Îi aduc inima mea.*

Cel mai mare dar pe care îl putem aduce Domnului Hristos este inima noastră, sufletul nostru, ființa noastră întreagă, pentru că beneficiarii vom fi tot noi. Sărbătoarea Crăciunului este sărbătoarea darurilor.

În ultima parte a catehezei, vă voi relata o povestioară foarte sensibilă care subliniază adevărul pe care l-am evocat în această scurtă meditație, și anume, Sărbătoarea Crăciunului este sărbătoarea darurilor: *Într-o seară friguroasă de iarnă, în apropierea sărbătorilor de Crăciun, un băiețel, de vreo șapte anișori, stătea în fața vitrinei unui magazin. Copilașul nu avea încălțăminte, iar hainele îi erau rupte și murdare. O doamnă tânără și frumoasă, care tocmai trecea pe acolo, a văzut băiețelul și și-a dat seama din privirea lui ce anume își dorea el din vitrine. L-a luat frumos de mână și au intrat împreună în magazin. Acolo, ea i-a cumpărat o pereche de ghete, un costum de haine groase pentru vremea rece de afară și e de prisos să vă povestesc uimirea și bucuria băiatului. Ieșind din magazin, tânăra doamnă i-a spus: „Acum poți merge acasă. Eu îți doresc o vacanță plăcută”. Băiețelul a privit-o și a întrebat-o: „Dumneavoastră sunteți Dumnezeu?” Tânăra i-a zâmbit, apoi i-a răspuns: „Nu! Eu sunt doar unul dintre copii lui Dumnezeu”. Copilul a continuat: „Știam eu că trebuie să fiți neamuri”. Când omul este bun și face binele, el se aseamănă cu Dumnezeu. Bunătatea este pornirea lăuntrică de a face bine. Un om bun este mereu atent unde poate să întindă o mână, unde poate să dea un ajutor, unde poate să spună o vorbă bună, unde poate aduce patina fericire. Câtă pornire este în tine să produci fericire altora, câtă dorință găsești acolo să-I faci pe alții bucuroși, mulțumiți și fericiți, atâta bunătate este în tine*. Amin

**4. La Crăciun îl aflăm pe Dumnezeu[[4]](#footnote-4)**

În cadrul întâlnirilor trecute, pregădindu-ne pentru marele Praznic al Nașterii Domnului, am meditat la câteva adevăruri, și anume: Nașterea Domnului nostru Iisus Hristos este consemnată în paginile Noului Testament ca un eveniment unic în istoria mântuirii noastre, iar Crăciunul este sărbătoarea păcii și sărbătoarea darurilor.

În cateheza din această seară, vom reflecta la un alt adevăr pornind de la această afirmație: la Crăciun îl aflăm pe Dumnezeu. Căile prin care Îl aflăm pe Dumnezeu sunt mai multe. Cele două pericope evanghelice foarte cunoscute, cea de la Matei și de la Luca, ne arată calea cunoașterii lui Dumnezeu, calea aflării lui Dumnezeu. În Evanghelia după Luca este precizat timpul și locul în care S-a născut Domnul Hristos: *În zilele acelea a ieşit poruncă de la Cezarul August să se înscrie toată lumea. Această înscriere s-a făcut întâi pe când Quirinius ocârmuia Siria. Şi se duceau toţi să se înscrie, fiecare în cetatea sa. Şi s-a suit şi Iosif din Galileea, din cetatea Nazaret, în Iudeea, în cetatea lui David care se numeşte Betleem, pentru că el era din casa şi din neamul lui David. Ca să se înscrie împreună cu Maria, cea logodită cu el, care era însărcinată. Şi a născut pe Fiul său, Cel Unul-Născut, şi L-a înfăşat şi L-a culcat în iesle, căci nu mai era loc de găzduire pentru ei. Şi în ţinutul acela erau păstori, stând pe câmp şi făcând de strajă noaptea împrejurul turmei lor. Şi iată îngerul Domnului a stătut lângă ei şi slava Domnului a strălucit împrejurul lor, şi ei s-au înfricoşat cu frică mare. Dar îngerul le-a zis: Nu vă temeţi. Căci, iată, vă binevestesc vouă bucurie mare, care va fi pentru tot poporul. Că vi s-a născut azi Mântuitor, Care este Hristos Domnul, în cetatea lui David. (Luca 2, 1-11).* Aflându-L pe Dumnezeu pe această cale a descoperirii de Sus, s-au dus la Betleem și L-au găsit și s-au închinat Lui. Păstorii împreună cu îngerii, în armonie deplină, au interpretat cel dintâi colind: *Slavă întru cei de sus lui Dumnezeu şi pe pământ pace, între oameni bunăvoire! (Luca 2, 14).* O cale a aflării lui Dumnezeu este revelația, descoperirea de Sus. Cui i se descoperă Dumnezeu de Sus, prin îngeri, prin minune? Celor curați cu inima: *Fericiţi cei curaţi cu inima, că aceia vor vedea pe Dumnezeu. (Matei 6, 8).* Păstorii erau oameni simpli, credincioși, cu inima curată, și lor li S-a descoperit că S-a născut Mântuitorul lumii. Aceasta este o cale a aflării lui Dumnezeu, prin descoperire de Sus.

La a doua cale a aflării lui Dumnezeu stăruie Evanghelistul Matei. E vorba de pericopa scripturistică pe care o citim în ziua Praznicului Crăciunului. De data aceasta, ni se arată cum oamenii titrați, nu cei simpli, oamenii științelor Îl află pe Dumnezeu, nu neaparat prin descoperire de Sus, ci prin cercetare, frământare, căutare asiduă. Cei trei magi din Răsărit, după multă vreme și după multe cercetări, L-au aflat pe Domnul Iisus Hristos care S-a născut. Citim în Evanghelia după Matei: *Iar dacă S-a născut Iisus în Betleemul Iudeii, în zilele lui Irod regele, iată magii de la Răsărit au venit în Ierusalim, întrebând: Unde este regele Iudeilor, Cel ce S-a născut? Căci am văzut la Răsărit steaua Lui şi am venit să ne închinăm Lui. Şi auzind, regele Irod s-a tulburat şi tot Ierusalimul împreună cu el. Şi adunând pe toţi arhiereii şi cărturarii poporului, căuta să afle de la ei: Unde este să Se nască Hristos? Iar ei i-au zis: În Betleemul Iudeii, că aşa este scris de proorocul: „Şi tu, Betleeme, pământul lui Iuda, nu eşti nicidecum cel mai mic între căpeteniile lui Iuda, căci din tine va ieşi Conducătorul care va paşte pe poporul Meu Israel”. Atunci Irod, chemând în ascuns pe magi, a aflat de la ei lămurit în ce vreme s-a arătat steaua. Şi trimiţându-i la Betleem, le-a zis: Mergeţi şi cercetaţi cu de-amănuntul despre Prunc şi, dacă Îl veţi afla, vestiţi-mi şi mie, ca, venind şi eu, să mă închin Lui.   
Iar ei, ascultând pe rege, au plecat şi iată, steaua pe care o văzuseră în Răsărit mergea înaintea lor, până ce a venit şi a stat deasupra, unde era Pruncul. Iar ei, ascultând pe rege, au plecat şi iată, steaua pe care o văzuseră în Răsărit mergea înaintea lor, până ce a venit şi a stat deasupra, unde era Pruncul. Şi văzând ei steaua, s-au bucurat cu bucurie mare foarte. Şi intrând în casă, au văzut pe Prunc împreună cu Maria, mama Lui, şi căzând la pământ, s-au închinat Lui; şi deschizând vistieriile lor, I-au adus Lui daruri: aur, tămâie şi smirnă. Iar luând înştiinţare în vis să nu se mai întoarcă la Irod, pe altă cale s-au dus în ţara lor. (Matei 2, 1-12).* Găsim aici un amănunt pe care îl reluăm: *Mergeţi şi cercetaţi cu de-amănuntul despre Prunc. (Matei 2, 8).* Magii au cercetat cu de-amănuntul, erau frământați de această întrebare de care e frământat tot intelectualul serios care merge până la capătul drumului: *Este Dumnezeu? Unde Îl aflăm pe Dumnezeu?* Iată că cei trei magi L-au aflat pe Dumnezeu în peștera din Betleem, acolo unde S-a născut Hristos.

Oamenii care nu au preocupări religioase prea profunde și serioase, chiar intelectuali fiind, își dau cu părerea. În urmă cu ceva timp, pe un post de televiziune națională, îl vedeam pe un domn care zicea că în colindele noastre sunt multe relatări din lumea păgână, că lumina care inundă lumea la Crăciun era și preocuparea celor care se închinau zeității Mithra și alte speculații. Noi știm și suntem conștienți că înainte de Domnul Hristos erau multe credințe deșarte, dar tocmai pentru acest lucru a venit El, Lumina lumii, ca să înlăture bezna și întunericul necunoștinței. Creștinismul nu propagă prostia, ci pe oamenii deștepți îi pune la studio, să cerceteze, pentru că până la urmă Îl află pe Dumnezeu, așa cum le-a zis Regele celor trei magi: *Mergeţi şi cercetaţi cu de-amănuntul despre Prunc. (Matei 2, 8).* Și ei au cercetat și L-au aflat pe Dumnezeu și s-au bucurat.

Am stăruit asupra consemnărilor din Noul Testament care ne spun despre Nașterea lui Hristos, apoi că sărbătoarea aceasta este una a păcii și a darurilor, iar acum, în această cateheză, am meditat la modalitățile prin care Îl putem afla pe Dumnezeu. Amin

**5. Nașterea Domnului nostru Iisus Hristos[[5]](#footnote-5)**

Se apropie slăvitul Praznic al Nașterii Domnului nostru Iisus Hristos. În ultima meditație din cadrul Programului catehetic dedicat Postului Crăciunului vom reflecta la momentul unic al venirii în lume a Fiului lui Dumnezeu pentru noi și pentru a noastră mântuire.

Evanghelistul Matei ne istorisește cum S-a născut Domnul Hristos, însă amănunte citim în Evanghelia Sfântului Apostol Luca, unde citim: *În zilele acelea a ieşit poruncă de la Cezarul August să se înscrie toată lumea. Această înscriere s-a făcut întâi pe când Quirinius ocârmuia Siria. Şi se duceau toţi să se înscrie, fiecare în cetatea sa. Şi s-a suit şi Iosif din Galileea, din cetatea Nazaret, în Iudeea, în cetatea lui David care se numeşte Betleem, pentru că el era din casa şi din neamul lui David. Ca să se înscrie împreună cu Maria, cea logodită cu el, care era însărcinată. Şi a născut pe Fiul său, Cel Unul-Născut, şi L-a înfăşat şi L-a culcat în iesle, căci nu mai era loc de găzduire pentru ei. Şi în ţinutul acela erau păstori, stând pe câmp şi făcând de strajă noaptea împrejurul turmei lor. Şi iată îngerul Domnului a stătut lângă ei şi slava Domnului a strălucit împrejurul lor, şi ei s-au înfricoşat cu frică mare. Dar îngerul le-a zis: Nu vă temeţi. Căci, iată, vă binevestesc vouă bucurie mare, care va fi pentru tot poporul. Că vi s-a născut azi Mântuitor, Care este Hristos Domnul, în cetatea lui David. Şi acesta va fi semnul: Veţi găsi un prunc înfăşat, culcat în iesle. Şi deodată s-a văzut, împreună cu îngerul, mulţime de oaste cerească, lăudând pe Dumnezeu şi zicând: Slavă întru cei de sus lui Dumnezeu şi pe pământ pace, între oameni bunăvoire! Iar după ce îngerii au plecat de la ei, la cer, păstorii vorbeau unii către alţii: Să mergem dar până la Betleem, să vedem cuvântul acesta ce s-a făcut şi pe care Domnul ni l-a făcut cunoscut. Şi, grăbindu-se, au venit şi au aflat pe Maria şi pe Iosif şi pe Prunc, culcat în iesle. Şi văzându-L, au vestit cuvântul grăit lor despre acest Copil. (Luca 2, 1-17).*

Sfântul Evanghelist Matei ne relatează faptul că din Orientul Îndepărtat au venit trei crai de la Răsărit la Pruncul care S-a născut. El este Domnul păcii care a venit să mântuiască întreaga lume, El a venit pentru noi și pentru toți oamenii.

Rămânem contrariați citind că și îngerii au cântat: *Slavă întru cei de sus lui Dumnezeu şi pe pământ pace, între oameni bunăvoire! (Luca 2, 14),* realizând că nu întotdeauna această pace absolute, pe care Domnul Hristos a adus-o prin venirea Sa, ar fi prezentă peste tot. Vedem și simțim că există vrajbă, necazuri și încercări. Mai mult, unii au o atitudine potrivnică Domnului Hristos care a venit pentru noi și pentru a noastră mântuire. În loc de a fi pașnici, de a avea relații bune unii cu alții, de multe ori oamenii sunt învrăjbiți. Totuși, Biserica face misiunea de a binevesti tuturor mesajul pe care L-a adus Domnul Hristos și de aceea credem că, pe măsură ce oamenii vor pune în practică Evanghelia lui Hristos, alta va fi atitudinea lor față de viața spirituală și față de semenii lor. Însă, până atunci, noi cei care Îl iubim pe Domnul Hristos, punem mare preț pe această sărbătoare și ne-am dori ca toți să facem lucrul acesta.

Scriitorul Ion Agârbiceanu scrie o povestioară care reflectă ceea ce am amintit adineauri, și anume că nu toți oamenii sunt în duhul păcii pe care Domnul Hristos a adus-o din cer la Nașterea Sa. Lucrul acesta îl așezăm în legătură cu ceea ce citim în Evanghelia după Matei: *Iar de cel ce se va lepăda de Mine înaintea oamenilor şi Eu Mă voi lepăda de el înaintea Tatălui Meu, Care este în ceruri. Iar de cel ce se va lepăda de Mine înaintea oamenilor şi Eu Mă voi lepăda de el înaintea Tatălui Meu, Care este în ceruri. Nu socotiţi că am venit să aduc pace pe pământ; n-am venit să aduc pace, ci sabie. Căci am venit să despart pe fiu de tatăl său, pe fiică de mama sa, pe noră de soacra sa. Şi duşmanii omului (vor fi) casnicii lui. (Matei 10, 32-36).* Înțelegem ce vrea să ne spună Domnul Hristos: cei care nu au primit încă Evanghelia, cei ce nu doresc să trăiască după învățătura Lui, produc necazuri celorlalți.

Revenim la scurta meditație scrisă de Ion Agârbiceanu referitoare la această potrivnicie împotriva Domnului Hristos, a Bisericii și a lucrurilor sfinte. Pentru a pune în practică credința noastră este nevoie de un eroism creștin. Acest lucru îl subliniază Ion Agârbiceanu: *Dacă aruncăm numai o privire fugară asupra istoriei creștinismului, ușor ne lămurim că nu solia îngerilor s-a împlinit, ci cuvintele Mântuitorului. Între oameni, pe pământ, vor fi necazuri, nu s-a coborât pacea, ci sabia. Încă prunc fiind Domnul Iisus Hristos, Irod taie mii de prunci pentru a răpune pe Acela pe care magii de la Răsărit Îl declară, după semnul stelei, că se naște să fie Împăratul Împăraților. Deci, un rival al lui Irod. Din calea cumplitei amenințări, Iisus scapă fugind în Egipt cu Preacurata și cu Sfântul Iosif. Mântuitorul Însuși nu are pace, nu întâmpină bunăvoința oamenilor încă de la naștere, se naște în staul, și, în prima copilărie, după întoarcerea în Nazaret trăiește în pace pentru puțină vreme, nu se amestecă între oameni, dar chiar în acest răstimp, la vârsta de doisprezece ani, vine o dată în conflict cu însăși părinții Săi, când rămâne în urma lor în templul din Ierusalim, în Casa Tatălui Său unde I se cădea să petreacă, pe când Mama Sa îi spunea acestea: „Fiule, de ce ne-ai făcut aceasta? De când te căutăm”. După ce-și începe învățătură, a stârnit întregul cuib de viespi ai fariseilor și cărturarilor, care s-au ținut neobosiți și înverșunați pe urmele Lui, încercând să-L dovedească de proroc mincinos, de călcător al Legii, de revolutionar. Până L-au văzut răstignit pe Cruce nu au avut pace. Dintr-un interes personal, egoist, ca și Irod, ca să nu le ia din mână puterea și clientela, zadarnic i-au văzut minunile, zadarnic le-au spus solii trimiși să-L spioneze ce învață: „Niciodată nu a vorbit un om ca omul acesta.” Venirea lui Iisus în lume a scos sabia împotriva Sa. Nu se putea ca aceeași soartă să nu o aibă toți ucenicii Săi și orice om sau popor care a voit sau vrea să meargă pe urmele Lui. Sabia a fost aruncată. Cea mai sângeroasă sabie împotriva creștinilor din primele trei veacuri până în zilele noastre.* Și în zilele noastre, în Africa și în Asia, le este foarte greu creștinilor pentru că sunt prigoniți.

Cu ajutorul lui Dumnezeu, am încheiat ciclul de cateheze despre *Crăciun – sărbătoare a păcii* dedicate Postului Nașterii Domnului din anul acesta. Pentru mine a fost o mare bucurie sufletească să medităm la catehezele noastre la slăvitul Praznic al venirii în lume a Fiului lui Dumnezeu. Sper că și pentru frățiile voastre, în suflete, să fie același simțământ. Amin

1. Cateheză rostită în data de 8 noiembrie 2017, Sărbătoarea Soborului Sfinților Arhangheli Mihail și Gavriil și al tuturor puterilor cerești, în Catedrala Mitropolitană din Cluj- Napoca. [↑](#footnote-ref-1)
2. Cateheză rostită în data de 19 noiembrie 2017, Duminica a 26-a după Rusalii, în Catedrala Mitropolitană din Cluj- Napoca. [↑](#footnote-ref-2)
3. Cateheză rostită în data de 3 decembrie 2017, Duminica a 16-a după Rusalii, în Catedrala Mitropolitană din Cluj- Napoca. [↑](#footnote-ref-3)
4. Cateheză rostită în data de 10 decembrie 2017, Duminica a 27-a după Rusalii, în Catedrala Mitropolitană din Cluj- Napoca. [↑](#footnote-ref-4)
5. Cateheză rostită în data de 19 decembrie 2021, Duminica dinaintea Nașterii Domnului, în Catedrala Mitropolitană din Cluj- Napoca. [↑](#footnote-ref-5)